LIX.  Brandenburgensis capituli possessiones et privilegia confirmat.   (Laterani, Maii 29.) 
           (  Ibid.,  p. 117.)
CLEMENS episcopus, servus servorum Dei, dilectis filiis HENRICO, praeposito Brandeburgensis Ecclesiae ejusque fratribus tam praesentibus quam futuris regularem vitam professis in perpetuum.
Dilecti in Domino filii, vestris justis postulationibus clementer annuimus et praefatam Brandeburgensem Ecclesiam, in qua divino estis obsequio mancipati, sub beati Petri et nostra protectione suscipimus et praesentis scripti privilegio communimus, imprimis siquidem statuentes, ut ordo canonicus, qui secundum Deum et beati Augustini regulam atque institutionem Praemonstratensis ordinis in eadem ecclesia noscitur institutus, perpetuis ibidem temporibus inviolabiliter observetur; praeterea quascunque possessiones, quaecunque bona eadem ecclesia inpraesentiarum juste et canonice possidet aut in futurum concessione pontificum, largitione regum vel principum, oblatione fidelium, seu aliis justis modis praestante Domino, poterit adipisci, firma vobis vestrisque successoribus et illibata permaneant, in quibus haec propriis duximus exprimenda vocabulis. Locum ipsum, in quo praefata Ecclesia sita est cum omnibus pertinentiis suis, ecclesiam beati Godehardi in Pardewin et beati Nicolai in Encherbereh, ecclesiam Sanctae Mariae in Harlungeberg cum tertia parte decimarum ex adjacentibus partibus vinearum, villas etiam Bukowe, Garceliz, Bultiz, Kik, Museltiz, Gorne cum decimis et omnibus appendiciis carum cultis et incultis, silvestribus, palustribus cunctisque utilitatibus cum duobus lacubus inter Gorne et Solve sitis, villas quoque a marchione Ottone et filiis ejus Ottone et Henrico ecclesiae vestrae collatas, scilicet Muezoe, Tremene, Thure cum decimis et omnibus appendiciis earum, ecclesiam in Thure cum tertia parte decimarum de villis ad eam pertinentibus, scilicet de Izin, Crelin, Bauwerstorp et quaecunque villae ibi fuerint; centum mansos in Zucha sitos, quos praedictus Otto princeps pro anima patris et matris et uxoris suae Judithae Marchionissae, eorum filiis consentientibus, obtulit cum omnibus attinentiis suis; quinque modios majoris mensurae salis annuatim persolvendos, villam insuper, Dambe dictam, a Rudolpho de Jericho in opus ecclesiae Ottoni Marchioni resignatam et ab eo et filiis ejus cum omnibus ad eam pertinentibus ecclesiae nostrae oblatam; decimas ejusdem villae a Wilmaro episcopo in usus vestros concessas; molendinum quoque in Clinke, sex etiam area rum fundos in civitate Pardewin a fidelibus oblatos, ecclesiam Ceclowe cum dote sua, scilicet duobus mansis et omnibus decimis ejusdem villae et tertiam partem decimarum de villis ad eam pertinentibus; ecclesiam in Golitz cum dote sua, scilicet duobus mansis; ecclesiam Verchiecere cum dote sua, scilicet duobus mansis; ecclesiam in Nibede cum dote sua, scilicet duobus mansis et tertiam partem decimarum tam harum villarum quam villae Vachowa pertinentiis in Goliz, totam villam Plussin in Zuche sitam cum omnibus pertinentiis suis et totam decimam ejusdem villae; capellam Marzanae ecclesiae Verchiecere pertinentem cum dote sua, scilicet cum uno manso; villam Sconelo, in qua sunt triginta mansi cum tota decima et omnibus pertinentiis suis, curam animarum urbis Brandeburg, quae vos jure sedis episcopalis contingit, sicut eam Wilmarius, Sifridus et Balderamus episcopi vobis concesserunt et curam animarum de ecclesiis, quae ad usus vestros pertinent vel in posterum pertinebunt. Ad haec omnia jura, quae vestra ecclesia juxta, morem aliarum ecclesiarum Saxoniae, juste et pacifice possidet, vobis et eidem ecclesiae vestrae auctoritate apostolica confirmamus, specialiter autem antiquas et rationabiles consuetudines ecclesiae vestrae hactenus observatas, auctoritate duximus apostolica confirmandas. Obeunte quidem ejusdem ecclesiae praesule in successore ipsius antistitis eligendo, primam vocem decernimus, vos habere nullusque, vobis invitis, per subreptionem aliquam vel violentiam praeponatur, sed ille debeat in vestra ecclesia locum et officium pontificis obtinere, quem unanimi voluntate vel de consilio majoris et sanioris partis de gremio ipsius ecclesiae videritis eligendum. Si autem in vestra ecclesia persona non potuerit idonea reperiri, de alia ecclesia eligendi personam idoneam licentiam habeatis. Statuimus insuper, ut archidiaconatum Brandeburgensem videlicet de Kytin et Juterbuch et terrae de Havela versus orientem usque Oderam, item versus occidentem usque ad aquam, quae Yla dicitur, sicut eum ecclesiae vestrae praepositi hactenus rationabiliter et absque controversia possederunt, tu, fili praeposite, tuique successores indivisum, nec aliquatenus diminutum debeatis in perpetuum obtinere. Prohibemus etiam, ut infra terminos vestros sive in ecclesiae vestrae debita sepultura, sive in aliis quae juste possedistis hactenus et quiete, nullus ipsius ecclesiae jura temeritate qualibet audeat perturbare; denique ne plebani vestrae dioecesis contra consuetudinem caeterarum cathedralium sedum Saxoniae atque vestrum in electione pontificum faciendis ingerere se praesumant, auctoritate apostolica inhibemus. Sane agrorum vestrorum quos propriis manibus vel sumptibus colitis, sive de nutrimentis vestrorum animalium, nullus a vobis decimas exigere vel extorquere praesumat. Liceat quoque vobis clericos vel laicos e saeculo fugientes liberos et absolutos ad conversionem recipere, et eos sine contradictione aliqua retinere. Prohibemus insuper ne ulli fratrum vestrorum post factam in loco vestro professionem fas sit absque praepositi sui licentia de ipso discedere, discedentem vero sine communium litterarum cautione, nullus audeat retinere. In causis autem propriis sive civilem sive criminalem contineant quaestionem, liceat vobis fratres vestros idoneos ad testificandum adducere, atque ipsorum testimonio, sicut rectum fuerit, et propulsare violentiam et justitiam vindicare. Decernimus ergo, ut nulli omnino hominum liceat praefatam ecclesiam temere perturbare, aut ejus possessiones auferre vel ablatas retinere, minuere, seu quibuslibet vexationibus fatigare, sed omnia integra conserventur eorum pro quorum gubernatione ac sustentatione concessa sunt, usibus omnimodis profutura, salva sedis apostolicae auctoritate, et dioecesani episcopi canonica justitia. Si qua igitur in futurum ecclesiastica saecularisve persona, etc. Ego Clemens catholicae Ecclesiae episcopus. Datum Laterani per manum Moysi, Sanctae Romanae Ecclesiae subdiaconi, vicem agentis cancellarii, IV Kal. Junii, indictione VI, Incarnationis Dominicae anno 1188, pontificatus vero domni Clementis papae III anno primo.
( Sequuntur subscriptiones XI cardinalium. )